《放生慈济法门》
宋代·释遵式

我比丘某甲，今为傍生类。
发佛大慈悲，忏彼六情根。
无始业障大，眼根著诸色。
耳界闻乱声，鼻染一切香。
舌生诸恶刺，身如机关主。
六贼游戏中，心想如猿猴，
无有暂停时。如此等六法，
名为六情根。一切业因缘，
皆从妄想起。妄想如幻焰，
亦若空中花。迷倒不觉知，
为诸惑业缚。永堕三途界，
没在众苦中。不闻正法音，
何曾知忏悔。惟愿十方佛，
菩萨众大师。慈力与冥加，
令其知发露。无始一切恶，
今日悉消除。毕故不造新，
常当修梵行。未脱傍生难，
余命愿安乐。筌网及虞罗，
愿不相值遇。饮啄随时足，
饥渴永不逢。相见起慈心，
愿不相吞噉。当承三宝力，
誓脱众尘劳。毕此苦类身，
愿生诸佛国。弥陀广慈愿，
不舍一切生。观音慈愿深，
常游五道界。愿舒五色臂，
拔我出轮回。傥若命终时，
愿垂亲接引。救我厄难得，
菩萨大檀那。悯我临汤火，
舍财赎我命。须弥与大大，
徒自谓高深。檀那今日恩，
高深不可比。现生增福寿，
眷属悉团圆。来世受身时，
愿同生佛国，和南贤圣众。

作者简介：释遵式（九六四～一○三二），俗姓叶，字知白，天台宁大（今属浙江）人。少投东山义全出家，太宗雍熙元年（九八四）从宝云义通受业。淳化初，居宝云讲席。真宗咸平中，归天台。大中祥符中，历居景德寺、杭州昭庆寺讲席。后居复兴故天竺寺，赐号慈云。著《净土忏法》、《金光明》、《观音》诸本忏仪行世，又号慈云忏主。仁宗明道元年卒，年六十九。